Også på Bornholm er der tilsyneladende et stort marked for sælgere af forbudte stoffer. I den seneste tid har der været flere hemmelige retsmøder, og i alt ni mænd fra 19 til 45 år er blevet varetægtsfængslet.

"Der er tale om handel og distribution af store mængder amfetamin og store mængder hash," siger politikommissær, Peter Jørgensen, Bornholms Politi.

Politikommissæren fortæller, at sagen har været under optrevling gennem længere tid, og han vil ikke udelukke, at der kan komme flere anholdelser i sagen.

"Det har været målet for os at få dem, der sidder bagved her på øen med og det er lykkedes for os," siger han.

Organiseret kriminelt netværk

Torsdag begynder de første offentlige retsmøder i sagerne, og derfor er politiet begyndt at fortælle om efterforskningen.

Efterforskningen har afdækket et "organiseret kriminelt netværk," oplyser politiet.

Sagerne har krævet lang tids arbejde. I 2011 indsamlede betjentene tip og gennemførte såkaldt målrettede indsatser. Og i år har efterforskningen så ført til striben af fængslinger.